Document ID: 32013R0786

KOMISIJAS REGULA (ES) Nr. 786/2013
(2013. gada 16. augusts),
ar kuru groza Eiropas Parlamenta un Padomes Regulas (EK) Nr. 853/2004 III pielikumu attiecībā uz atļautajiem jesotoksīnu daudzumiem dzīvās gliemenēs
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2004. gada 29. aprīļa Regulu (EK) Nr. 853/2004, ar ko nosaka īpašus higiēnas noteikumus attiecībā uz dzīvnieku izcelsmes pārtiku (1), un jo īpaši tās 10. panta 1. punkta d) apakšpunktu,
tā kā:
(1)
Regulā (EK) Nr. 853/2004 ir paredzēti īpaši higiēnas noteikumi, kas attiecībā uz dzīvnieku izcelsmes pārtiku jāievēro pārtikas apritē iesaistītajiem tirgus dalībniekiem. Minētā regula paredz, ka pārtikas apritē iesaistītajiem tirgus dalībniekiem ir jānodrošina, ka konkrētu jūras biotoksīnu kopējais daudzums (mērot visā ķermenī vai jebkurā ēdamā daļā atsevišķi) dzīvās gliemenēs, kas tiek laistas tirgū lietošanai pārtikā, nepārsniedz minētās regulas III pielikuma VII sadaļas V nodaļas 2. punktā noteiktos maksimālos daudzumus. Minētās nodaļas 2. punkta d) apakšpunktā paredzēts, ka maksimālais pieļaujamais jesotoksīnu daudzums ir 1 miligrams jesotoksīna ekvivalenta vienā kilogramā.
(2)
Eiropas Pārtikas nekaitīguma iestāde (EFSA) 2008. gada decembrī pēc Eiropas Komisijas pieprasījuma pieņēma atzinumu “Jūras biotoksīni gliemjos, vēžveidīgajos un adatādaiņos: jesotoksīnu grupa” (2), ko izstrādājusi zinātnes ekspertu grupa jautājumos, kas saistīti ar piesārņojumu pārtikas apritē. Saskaņā ar minēto atzinumu, veicot virkni akūtā toksiskuma pētījumu pēc jesotoksīnu orālas ievadīšanas, netika novēroti letāli iznākumi un klīniskas toksiskuma pazīmes. Turklāt EFSA secināja, ka gliemju, vēžveidīgo un adatādaiņu porcijai nevajadzētu saturēt vairāk kā 3,75 miligramus jesotoksīna ekvivalenta vienā kilogramā. Minētais daudzums pārsniedz patlaban spēkā esošo maksimālo daudzumu, kas noteikts Regulas (EK) Nr. 853/2004 III pielikuma VII sadaļas V nodaļas 2. punkta d) apakšpunktā.
(3)
Pārtikas kodeksa komitejas ar zivīm un zivsaimniecības produktiem saistītajos jautājumos 32. sesijas laikā, 2012. gada 1.-5. oktobrī, tika apstiprināta jesotoksīnu izslēgšana no to jūras biotoksīnu saraksta, attiecībā uz kuriem ir jāveic starptautiski testi.
(4)
Ņemot vērā EFSA atzinumu un Pārtikas kodeksa komitejas ar zivīm un zivsaimniecības produktiem saistītajos jautājumos 32. sesijas secinājumus, ir lietderīgi palielināt maksimālo pieļaujamo jesotoksīnu daudzumu līdz 3,75 miligramiem jesotoksīna ekvivalenta vienā kilogramā.
(5)
Tāpēc attiecīgi būtu jāgroza Regulas (EK) Nr. 853/2004 III pielikums.
(6)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu, un Eiropas Parlaments un Padome pret tiem nav iebilduši,
IR PIEŅĒMUSI ŠO REGULU.
1. pants
Regulas (EK) Nr. 853/2004 III pielikuma VII sadaļas V nodaļas 2. punkta d) apakšpunktu aizstāj ar šādu:
“d)
jesotoksīniem - 3,75 miligrami jesotoksīna ekvivalenta vienā kilogramā;”.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2013. gada 16. augustā

Labels: 0
17
20
6